**Δήλωση συμμετοχής σε ομάδα εξέτασης –**

**Οδηγίες και πολιτική προστασίας προσωπικών δεδομένων στην εξεταστική εαρινού εξαμήνου ακ. έτους 2020-2021**

Η διεξαγωγή της εξεταστικής της εαρινής περιόδου του Ακαδημαϊκού Έτους 2020 – 2021 θα πραγματοποιηθεί αποκλειστικά εξ αποστάσεως με μεθόδους και πρακτικές οι οποίες διασφαλίζουν ίση πρόσβαση σε όλους τους φοιτητές, ώστε να μην τίθεται σε κίνδυνο η υγεία τους, η υγεία των οικογενειών τους και του προσωπικού του Πανεπιστημίου Δυτικής Αττικής.

Η εξέταση του μαθήματος δύναται να πραγματοποιηθεί σε ομάδα επικοινωνίας (ομάδα εξέτασης) μέσω της πλατφόρμας MS Teams, η οποία θα υποδειχθεί πριν τις εξετάσεις, καθώς και με τη χρήση της πλατφόρμας e-Class ή Moodle του Πανεπιστημίου Δυτικής Αττικής.

Υποβάλλοντας την παρούσα δήλωση, διαβεβαιώνετε ότι επιθυμείτε να ενταχθείτε σε ομάδα εξέτασης προκειμένου να συμμετέχετε στις εξετάσεις του μαθήματος. Η εμπρόθεσμη δήλωσή σας για ένταξη σε ομάδα εξέτασης είναι απαραίτητη για την αποτελεσματικότερη οργάνωση της εξεταστικής διαδικασίας εκ μέρους του τμήματος.

**Προσέλευση και ταυτοποίηση**

Η ημέρα και η ώρα της εξέτασης κάθε μαθήματος ανακοινώνεται είτε στην πλατφόρμα e-Class ή Moodle είτε στο πρόγραμμα εξετάσεων. Για τη σύνδεση στην ομάδα εξέτασης χρησιμοποιείται ο Ιδρυματικός λογαριασμός του Πανεπιστημίου Δυτικής Αττικής.

Η σύνδεση στην Ομάδα Εξέτασης του μαθήματος γίνεται μέσω ηλεκτρονικού υπολογιστή που διαθέτει μικρόφωνο, κάμερα και ηχεία (ή ακουστικά). Αν δεν διαθέτετε τέτοιο υπολογιστή μπορείτε να συνδεθείτε με το κινητό σας τηλέφωνο εφόσον είναι smart phone ή άλλη ψηφιακή συσκευή με τα ανωτέρω χαρακτηριστικά και εφόσον έχετε εγκαταστήσει την εφαρμογή MS Teams  για «android» από το

<https://play.google.com/store/apps/details?id=com.microsoft.teams&hl=en>

και για συσκευή «apple» από το

 [https://apps.apple.com/us/app/microsoft-teams/id1113153706·](https://apps.apple.com/us/app/microsoft-teams/id1113153706)

Η ταυτοποίηση γίνεται με την επίδειξη της Ακαδημαϊκής, Αστυνομικής ταυτότητας ή Διαβατηρίου στην κάμερα της συσκευής. Η ταυτοποίηση του φοιτητή μπορεί να ζητηθεί από τον αρμόδιο Καθηγητή ή επιτηρητή οποιαδήποτε στιγμή κατά την εξέταση του μαθήματος.

**Εξέταση**

Κατά τη διάρκεια της εξέτασης η κάμερα και το μικρόφωνο της συσκευής σύνδεσης παραμένουν ενεργοποιημένα. Δικαίωμα προς αποχώρηση υπάρχει μετά από έγκριση από τον Εξεταστή/Επιτηρητή και σύμφωνα με τη διαδικασία που θα υποδειχθεί κατά την εξέταση.

Σε περίπτωση τεχνικού προβλήματος υπάρχει η δυνατότητα επικοινωνίας με την Τεχνική Υποστήριξη του Πανεπιστημίου Δυτικής Αττικής.

**Πολιτική Προστασίας Προσωπικών Δεδομένων**

Με το παρόν κείμενο ενημερώνεστε για την πολιτική προστασίας δεδομένων προσωπικού χαρακτήρα, με βάση την 7/09-06-2021 απόφαση της Συγκλήτου του ΠΑΔΑ για την εξ αποστάσεως διενέργεια της εξεταστικής περιόδου εαρινού εξαμήνου του ακ. έτους 2020-2021, σύμφωνα και με τις προβλέψεις του Γενικού Κανονισμού Προστασίας Δεδομένων καθώς του ν. 4624/2019 και κάθε άλλης σχετικής νομοθεσίας. Παρακαλούμε υποβάλετε τη δήλωση για συμμετοχή σας σε ομάδα εξέτασης αφού δηλώσετε και ότι έχετε ενημερωθεί για την εν προκειμένω πολιτική.

Η επεξεργασία δεδομένων προσωπικού χαρακτήρα είναι απαραίτητη για τη διενέργεια των εξ αποστάσεως εξετάσεων, ως ανωτέρω ορίζεται και αφορά περιορισμένης έκτασης προσωπικά δεδομένα με αποκλειστικό στόχο τη διασφάλιση της αξιοπιστίας και αδιαβλητότητας της εξ αποστάσεως εξέτασης. Ο Εξεταστής ανακτά από την ως άνω πλατφόρμα επικοινωνίας για κάθε ομάδα εξέτασης ψηφιακό παρουσιολόγιο με τους φοιτητές που θα μετέχουν στην εξέταση του μαθήματος προς απόδειξη της συμμετοχής των φοιτητών. Στο έγγραφο αυτό υπάρχουν καταγεγραμμένα τα ονοματεπώνυμα των φοιτητών, ο αριθμός μητρώου τους και η ώρα και ημερομηνία σύνδεσης και αποχώρησής τους από την ομάδα εξέτασης. Τα δεδομένα αυτά κοινοποιούνται στον διδάσκοντα του μαθήματος και στους επιτηρητές του μαθήματος προς επιβεβαίωση της συμμετοχής των φοιτητών σε ομάδες εξέτασης και τηρούνται μέχρι το πέρας του ακαδημαϊκού έτους.

Τα υποκείμενα των δεδομένων μπορούν να συμβουλεύονται τον Υπεύθυνο Προστασίας Δεδομένων για κάθε θέμα σχετικά με την επεξεργασία των δεδομένων προσωπικού χαρακτήρα και την άσκηση των δικαιωμάτων τους βάσει του ΓΚΠΔ και κάθε άλλης νομοθεσίας για την προστασία των δεδομένων προσωπικού χαρακτήρα.

Το υποκείμενο των δεδομένων έχει δικαίωμα υποβολής αιτήματος στον υπεύθυνο επεξεργασίας για πρόσβαση και διόρθωση ή διαγραφή των δεδομένων προσωπικού χαρακτήρα ή περιορισμό της επεξεργασίας που αφορούν το υποκείμενο των δεδομένων ή δικαιώματος αντίταξης στην επεξεργασία, καθώς και δικαιώματος στη φορητότητα των δεδομένων.

 Υπεύθυνος Προστασίας Δεδομένων του Πανεπιστημίου Δυτικής Αττικής είναι ο κ. Ιωάννης Αγιοπετρίτης (dpo@uniwa.gr).

Φοιτητές οι οποίοι εκ του νόμου έχουν δικαίωμα προφορικής εξέτασης ή υπάρχει περίπτωση να τύχουν επεξεργασίας ως ανωτέρω δεδομένα προσωπικού χαρακτήρα που ανήκουν στις προβλεπόμενες από τη νομοθεσία ειδικές κατηγορίες καλούνται να επικοινωνήσουν με τη γραμματεία του οικείου τμήματος για τη συμμετοχή τους στις εξετάσεις.

Το Πανεπιστήμιο Δυτικής Αττικής λαμβάνει όλα τα απαραίτητα μέτρα για την προστασία των δεδομένων προσωπικού χαρακτήρα.

Απαγορεύεται ρητά η με οποιονδήποτε τρόπο καταγραφή, βιντεοσκόπηση, ηχογράφηση, όπως επίσης η αναπαραγωγή της διαδικασίας αξιολόγησης και εξέτασης που διενεργείται μέσω σύγχρονης τηλεδιάσκεψης από οποιονδήποτε συμμετέχοντα. Σε περίπτωση παράβασης θα κινηθούν όλες οι νόμιμες διαδικασίες σε ποινικό, αστικό, διοικητικό και πειθαρχικό επίπεδο.

Καλή επιτυχία!

**Ενημερώθηκα αναφορικά με τη διαδικασία εξ αποστάσεως εξετάσεων και την προστασία δεδομένων προσωπικού χαρακτήρα (check)**

ΔΗΛΩΣΗ ΣΥΜΜΕΤΟΧΗΣ ΣΕ ΟΜΑΔΑ ΕΞΕΤΑΣΗΣ ΜΑΘΗΜΑΤΟΣ (ΥΠΟΒΟΛΗ)